Obama, Plan ambicioz për shkurtimin e shpenzimeve
Në Illionois presidenti e bëri të qartë se ai synon të propozojë një plan më ambicioz për shkurtimin e shpenzimeve
Presidenti Obama shfytëzoi takimet me banorët në bashkinë e qytetit Atkinson dhe Alpha në shtetin e tij Illinois për t’i dhënë shtytje mesazhit të tij drejtuar votuesve gjatë turneut në shtetet qëndrore. Presidenti foli për një sistem të çaluar politik në Uashington, fajësoi republikanët për rezistencë ndaj arritjes së një kompromisi më të gjërë për borxhin dhe defiçitin, dhe u bëri thirrje amerikanëve të shtojnë presionin mbi të gjithë anëtarët e Kongresit. Ndërkohë, kandidatët republikan për president kanë shtuar kritikat e tyre ndaj presidentit, duke përfshirë edhe kryesuesit e garës republikane, ish guvernatorin e Massachusetts Mitt Romney, dhe guvernatorin e Teksasit Rick Perry. Kandidatët republikanë dhe republikanët në Kongres e kanë kritikuar zotin Obama për mungesë të një plani të veçantë për uljen e papunësisë që ka arritur në kuotën 9 për qind. Por kjo do të ndryshojë në fillim të shtatorit. Presidenti Obama do të mbajë një fjalim të rëndësishëm politik pas pushimeve me rastin e Ditës së Punës në të cilin ai do të nxjerr propozime specifike për forcimin e rimëkëmbjes ekonomike, duke përfshirë nismat për krijimin e vendeve të punës, projektet e infrastrukturës, dhe propozimet për çështjen e taksave. Në Illionois presidenti e bëri të qartë se ai synon të propozojë një plan më ambicioz për shkurtimin e shpenzimeve që do të shqyrtohet nga një komision dy-partiakë i Kongresit i cili duhet të jap rekomandimet e tij në nëntor. Republikanët kanë parashikuar se fjalimi i zotit Obama në shtator do të jetë pak a shumë një ripërsëritje e propozimeve ekzistuese. Një zëdhënës i kryetarit të Dhomës së Përfaqësuesve Xhon Bejnër tha se vendi ka nevojë për një plan e jo një tjetër fjalim. Por ka edhe shenja të qarta se udhëheqësit republikanë i njohin efektet e mundshme negative nga një vazhdimësi e grindjeve politike me presidentin Obama dhe demokratët. Në një rekomandim drejtuar republikanëve të Kongresit, udhëheqësi i shumicës Eric Cantor tha se ata duhet të shmangin shtyerjen e arritjes së kompromiseve, të punojnë për të “minimizuar pasiguritë e panevojshme” dhe kërkoi mbështetje për të ashtuquajturin “Super Komision” të kongresit.